
Parodontopatogén mikrobiom hatása a cerebrovascularis események kimenetelére

Kulcsszavak: parodontitis; stroke; subarachnoidealis vérzés; parodontopatogén baktériumok
Bevezetés: A súlyos fogágybetegség (parodontitis) prevalenciája világszinten 11,2%, így a hatodik legelterjedtebb betegség. A felnőttek 47%-át, a 65 év felettiek 70%-át érinti. A parodontitist számos szisztémás betegséggel hozták kapcsolatba (szív és érrendszeri betegségek, tüdőbetegségek, diabetes mellitus, rheumatoid arthritis). Patogenezisét az orális mikrobiális dysbiosisnak (OMD) tulajdonítják, melyben a Porphyromonas gingivalis kritikus szerepet játszik a gazdaszervezet immunhomeosztázisának megzavarásával. Célunk az OMD és az agyi vaszkuláris betegség közötti kapcsolat feltárása.
Módszer: Prospektív pilóta tanulmányunkban 20 agyérbeteg (15 subarachnoidális vérzés, 5 ischaemiás stroke) értékeit 8 egészséges kontroll adataival hasonlítottuk össze. Valamennyi résztvevőnél klinikai szondázási mélység mérést és mikrobiológiai leoltást végeztünk. A szisztémás immunválasz jellemzésére szérum IL-6, hsCRP koncentráció illetve limfocita, neutrofil szám, míg az agysérülés indikátoraként NSE és S100B mérést végeztünk az index eseményt követően (24-48 óra). Elsődleges végpontként a módosított Rankin Skála alapján mért klinikai kimenetelt (rossz kimenetel: mRS 3-6), másodlagos végpontként a „delayed cerebral ischemia” (DCI) jelenlétét választottuk.
Eredmények: Obszervációnk során 8 SAV betegben alakult ki DCI, minden esetben ≥5 mm parodontológiai tasakot mértünk, valamint szignifikánsan magasabb hsCRP (p=0,001) és IL-6 (p=0,005) szérum koncentrációt találtunk. Az anaerob P. intermedia vagy P. gingivalis F. nucleatum-al való együttes jelenléte korrelációt mutatott a mélyebb tasakokkal és a SAV betegekben kialakuló DCI-vel (p<0,05). A rosszabb kimenetelű esetekben magasabb hsCRP (p=0,01), NSE (p=0,02), S100B (p=0,04) szinteket észleltünk.
Következtetés: Eredményeink megerősítik a parodontitis és a vaszkuláris agyi történések közötti kapcsolatot. Lehetséges okként a biofilmből kimutatható P. intermedia vagy P. gingivalis F. nucleatum-al való együttes jelenléte feltételezhető. Mivel a parodontitis megelőzhető illetve kezelhető betegség, a feltárt kapcsolat népegészségügyi jelentőségű.



